म्हापशें ः म्हापशें न्हंयतली वाडपी जलपर्णी मशीनांतल्यान काडपाच्या कामाक सुरवात जाल्या. उदकास्रोत खात्या वतीन हें काम ह्या म्हयन्याचे सुरवातेक जावपाचें आशिल्लें.
 सोमारा म्हापशें न्हंयतले तार गणेश विसर्जन ते महामार्ग पुला मेरेनच्या पात्रांतली जलपर्णी काडपाच्या कामचो शुभारंभ आमदार जोशुआ डिसोझा हांणी केलो. ह्या वेळार नगराध्यक्ष शुभांगी वायंगणकार, नगरसेवक प्रकाश भिवशेट, सरपंच रणजीत उसगांवकार, सहाय्यक अभियंते राजीव कदम आनी हेर हाजीर आशिल्ले.
 ह्या कामा उपरांत मयडें पुला सावन फाटले वटेनची जलपर्णी काडपाचें काम हातांत घेतले. उपरांत बस्तोड्यां आनी ग्रीन पार्क जंक्शनाच्या कुशीक आशिल्ली जलपर्णी काडटले. ह्या कामा खातीर उदकास्रोत खात्यान 10 लाख रुपयांची निविदा काडली.
 आमदार जोशुआ डिसोझा हांणी, उदकास्रोत मंत्री सुभाष शिरोडकार हांच्या आश्वासना प्रमाण म्हापशें आनी मयडेंच्या वटेन आशिल्ल्या न्हंयच्या पात्रांतली जलपर्णी काडपाचें काम हातांत घेतलां. आमी हे संबंदी दिल्लो शब्द पाळ्ळा. तार पुलाचें कामूय वेळार पुराय केलें.
 हळदोणचे आमदार अॅड. कार्लुस फेरेरा हांणी उदकास्रोत खात्यान न्हंयतली जलपर्णी काडून उडोवपाच्या कामाक सुरवात केल्ले खातीर समाधान उक्तायलें. ही जलपर्णी न्हंयच्या उदकाच्या प्रवाहाचेर परिणाम करताली. वेळार काम सुरु केल्ले खातीर तांणी उदकास्रोत मंत्री सुभाष शिरोडकार हांचे उपकार मानले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 